
КЪМ ПРОЕКТА НА ЗАКОН ЗА ИЗМЕНЕНИЕ И ДОПЪЛНЕНИЕ НА 
ЗАКОНА ЗА ДЪРЖАВНА АГЕНЦИЯ „РАЗУЗНАВАНЕ“
(Обн., ДВ, бр. 79 от 13.10.2015 г., в сила от 1.11.2015 г., доп., бр. 105 от 30.12.2016 г., в сила от 1.01.2017 г., бр. 103 от 28.12.2017 г., в сила от 1.01.2018 г., изм., бр. 17 от 26.02.2019 г., изм. и доп., бр. 51 от 5.06.2020 г., изм., бр. 69 от 4.08.2020 г., бр. 84 от 6.10.2023 г., в сила от 6.10.2023 г., бр. 94 от 4.11.2025 г., бр. 16 от 10.02.2026 г., бр. 51 от 5.06.2026 г., в сила от 5.06.2026 г.)

I. Причини, които налагат приемането на законопроекта
Законът за Държавна агенция "Разузнаване“ (ЗДАР), в сила от 1.11.2015 г., е първият самостоятелен закон, посветен изцяло на управлението, устройството и дейността на разузнавателното ведомство на България и на статута на неговите служители. 
Десетгодишният период на прилагане на този закон показа, че неговите норми са добра основа за изграждане на една съвременна и отговорна разузнавателна институция и за организиране на дейността й в защита на националната сигурност и интереси. Същевременно, и то бе неизбежно, изпълнението на закона разкри както непълноти и неточности в първоначалната редакция, така и необходимост от актуализиране заради развитие или промяна на регулираната материя. 
С Преходни и заключителни разпоредби на законопроекта се предвиждат промени и в Закона за противодействие на тероризма и в Закона за противодействие на корупцията сред лицата, заемащи публични длъжности, които засягат дейността на Агенцията и нейните служители.
II. Предложения за изменение и допълнение на правната уредба
1. Предложеното изменение на чл. 3 от закона е наложено по граматически и синтактични причини и правилно привързване на глаголите с допълненията им.
2. Предлаганата промяна в чл. 8, т. 16 от закона се налага поради обстоятелството, че комуникациите са не само със структури на Агенцията, а със служители, с лица, които сътрудничат на Агенцията и с други български и чужди организации и служби.
3. Предлаганата промяна в чл. 10, т. 9 от закона се налага поради обстоятелството, че Агенцията взаимодейства и обменя информация с български и чуждестранни държавни органи, служби и лица, както и с международни организации.
4. Предложеното допълнение в чл. 12, т. 2 кореспондира с правомощието на президента да представлява страната в международните отношения.
5. Въвеждането на нови разпоредби в чл. 14 има за цел да уреди хипотезата на несвоевременно изпълнение на функцията на законодателната власт по избор на орган на изпълнителната власт. В тази връзка следва да се предвиди диспозитив, уреждащ преход и правоприемство между председателя, чиито пълномощия изтичат и новоизбрания председател. Изтичането на петгодишния срок на пълномощията на председателя на ДАР е предвидима хипотеза за прекратяване и при нея изборът на следващ председател не трябва да бъде опосредстван от временно назначаване на някой от заместник–председателите за изпълняващ длъжността председател, както е в хипотезата на чл. 16, ал. 4 от ЗДАР.
Със заличаването на броя заместник-председателите, съгласно предлаганата промяна, преценката за окончателното решение за броя на заместник–председателите трябва да се взема от Министерския съвет и това трябва да е в правомощията на изпълнителната власт. 
6. Изменението в чл. 16 от законопроекта изключва необходимостта от решение на Народното събрание (НС) за прекратяване на пълномощията в случай на смърт, защото в тази хипотеза датата на прекратяване е ясна и е изключена възможността НС да определи край на пълномощията, различен от тази дата.
7. С изменението на чл. 20 се цели завишаване на изискванията за заемане на длъжността „инспектор“, той да бъде с образователно-квалификационна степен "магистър", опит в областта на управлението и контрола и стаж в Агенцията не по-малко от пет години. За инспектора в Агенцията, който е държавен служител по смисъла на ЗДАР, но се назначава на тази длъжност от министър–председателя, липсва изрична законова възможност за освобождаване от длъжност, без това да е свързано с прекратяване на служебното правоотношение. Всеки друг държавен служител в Агенцията има право да смени длъжността си и с цел равнопоставеност такава възможност следва да съществува и за инспектора.
8. Предложеното допълнение на чл. 22, ал. 1 е обусловено от обстоятелството, че проверките на „средствата особени разходи“ принципно е свързано с достъп до данните, описани в разпоредбата и ограничението на проверките следва да се основава на посочения  в предложението принцип.
9. С изменението на чл. 24 се закрепва практиката в Агенцията, според която контролната дейност и проверките на инспектора се извършват въз основа само на вътрешноведомствени актове. Инспекторът е пряко подчинен на председателя на Агенцията и го подпомага при извършване на вътрешноведомствен контрол. Резултатите от текущия контрол и проверки, извършвани от инспектора, се адресират до председателя и той като ръководен орган разпорежда предприемане на мерки за отстраняване на нередности или за оптимизиране на служебната дейност. Допълнителен мотив за предложеното изменение е и аналогията с инспекторите в държавната администрация, дейността на които е уредена във вътрешни правила на съответното ведомство.  
10. Предложеното изменение и допълнение в чл. 26, ал. 3, т. 14 на закона е свързано с административния живот на ДАР, който наложи създаването на звена и механизми за извършване на административни дейности и административно–финансов контрол върху тях. С изменението се отразява този опит.
11. Заличаването на второто изречение на чл. 27, ал. 2 се налага, защото специалните мерки за сигурност се определят и предприемат ad hoc за всяка дейност и в зависимост от фактическата обстановка и по тази причина е невъзможно изначално да бъдат изброени в нормативен акт и да се опишат условията и редът за прилагането им. Първото изречение на разпоредбата на ал. 4 на чл. 27 повтаря чл. 8, т. 12 и като излишно се заличава и се предлага по-точна редакция на второто изречение.
12. Предложеното изменение в чл. 32 е свързано с факта, че допълнените институции притежават информационни фондове, до които ДАР има достъп по силата на нормативни актове, уреждащи статута на съответната институция. Предложеното допълнение цели достъпът да се осъществява при съобразяване на разпоредбите на Закона за защита на класифицираната информация и конкретно на принципа „необходимост да се знае“. Двустранно подписаните документи между ДАР и съответната институция не е подходящо винаги да са инструкции, възможно е да са споразумения или други и това e смисълът на изменението на ал. 3.
13. Предложеното изменение на чл. 41 от закона се свързва с обстоятелството, че част от служителите на Агенцията ползват служебни карти и е пропуск, че липсва изрична законова разпоредба, установяваща този елемент от служебния статут  на държавните служители и на  служителите по Кодекса на труда.
14. В разпоредбата на чл. 42, ал. 3, т. 1 и ал. 6 и ал. 7 са предложени изменения и допълнения със следните мотиви:
14.1. допълнението на чл. 42, ал. 3 е в пряка връзка с изменението, което се предлага в чл. 44, ал. 2 – след като тази разпоредба допуска в Агенцията да бъдат приемани служители в съпружески и роднински отношения,  е необходимо да се предвиди несъвместимост и за роднини по права линия без ограничения, по съребрена линия до четвърта степен включително или по сватовство до четвърта степен включително.
14.2. създаването на нова ал. 6 в чл. 42 е свързано с необходимостта от изрично уреждане на особения случай на съвместяване на длъжности, когато длъжността на прикритие е съществуваща и кандидатът за служител на Агенцията не прекратява трудовото или служебното си правоотношения с друг работодател или орган по назначаване.
14.3. изменението на ал. 7 на чл. 42 ще създаде законова предпоставка за възлагане на задължения на служител на Агенцията, свързани с взаимодействието между институциите и ще даде възможност на този служител да изпълнява задълженията си на работно място в друга ведомствена администрация.  
15. Предложенията за изменение, допълнение и частична отмяна на чл. 44 е свързано с:
15.1. Допълнението на чл. 44, ал. 1, т. 5  е свързано с точното записване на изискването за психологическа пригодност за съответното направление на дейност, защото тази пригодност не е универсална в Агенцията , а е според характера на работата;
15.2. В чл. 44, ал. 2 е предложена замяна на думите „на служба“ с думите „за държавни служители“ и тази замяна ще остави в действие ограниченията за назначаване само по отношение на държавите служители и ще премахне ограниченията спрямо служителите по Кодекса на труда. Ограниченията по тази алинея от конституционна гледна точка представляват ограничение на правото на труд, а в Кодекса на труда не съществуват принципни ограничения, подобни на тези от действащата редакция на въпросната алинея. За държавните служители на Агенцията с оглед по–високите изисквания и отговорности, разгледани съвкупно и с цел предотвратяване на възможностите за конфликт на интереси, както и на възможностите за нерегламентирано разпространение на чувствителна информация от лица в семейни или изключително близки роднински връзки, ограниченията следва да запазят действието си. 
15.3. Разпоредбата на чл. 44, ал. 3 създава предпоставки за нарушаване на равнопоставеността между кандидатите за служители на Агенцията и за злоупотреби при необективна и заинтересована преценка и поради тези причини е необходимо да бъде отменена. 
16. Изменението на чл. 47, алинеи 1,2 и 3 цели синхронизиране с разпоредбите на  Закона за противодействие на корупцията сред лица, заемащи публични длъжности. Предложеното изменение в ал. 4 на същия законов текст е по семантични причини – регистърът е за декларациите и не съдържа други данни за служителите.
17. Предложените изменения в чл. 53 са продиктувани от обстоятелството, че част от служителите на Агенцията изпълняват две длъжности – по основно и по прикриващо правоотношение и оценката им включва изпълнението на съчетаните задължения.
18. Предложеното заличаване на думите „или длъжност“ в чл. 54 от законопроекта се базира на основното правило в Агенцията, че кариерното развитие и определянето на възнагражденията на държавните й служители са обвързани изцяло с рангове и степени и това е израз на строго йерархичната й структура. Длъжностите, като съвкупност от права и задължения, не са уредени в закона като самостоятелна йерархична система, а и не е и необходимо, защото за ведомство със сравнително малоброен личен състав, каквото е ДАР, е нелогично и непрактично да има две отделни системи за кариерно развитие. Поради действащия законов текст към ранговете и степените в Агенцията на практика в момента формално има добавени длъжности, но те не са самостоятелни, а напълно обвързани с ранговете и степените. Думата „длъжност“ в тази разпоредба няма никаква практическа стойност, не е приложима за кариерното развитие в Агенцията и следва да бъде заличена.   
Предлага се нова ал. 2 в разпоредбата на чл. 54 и мотивите за нея са, от една страна, че при подбора на ръководните длъжности в Агенцията председателят следва да има възможност за оценка на ръководните качества, квалификацията, знанията и опита на назначаваното лице, без да е задължен да избира само сред лица от долустоящия ранг. От друга страна главните разузнавачи са върха на административната йерархия, но служителите, на които са присъдени тези рангове като ръководен персонал не могат и не трябва да останат безсрочно на позициите си. Допълнението цели именно това – да се създаде правна възможност за промени в ръководния състав на Агенцията.
19. В чл. 56 се предлага замяна на думите „минималния размер“ с думата „размера“, защото в Агенцията основното месечно възнаграждение е точно определена сума, не варира и няма  минимален размер.
20. Предлаганата отмяна на ал. 5 на чл. 60 от закона е свързана с обстоятелството, че задържането на лицето по смисъла на тази разпоредба не е мярка за неотклонение и Агенцията не разполага с места за задържане. „Задържането“ по действащата ал. 5 представлява краткотрайно ограничаване на движението на лицето от момента на залавянето му до предаването му на полицейските органи. За този период не е необходимо да се извършва медицински преглед и организирането на такъв преглед неоснователно ще забави предаването на лицето на полицейските органи, защото такъв преглед не може да бъде извършен при условията на спешност. Разпоредбата не посочва обхвата на прегледа и кои експерти ще го извършат и следва да бъде отменена като неприложима.
21. Предложеното заличаване на разпоредбата на чл. 65, ал. 1, т. 5 е необходимо, защото уреденото в нея допълнително възнаграждение не е пряко свързано със служебна и трудова дейност или с тежести и ограничения на работните условия, на практика никога не е изплащано и като неприлагано и неприложимо следва да отпадне.
22. Предложението за изменение на чл. 66, ал. 3 с добавяне в края на изречението на т. 6 е породено от съществуващото  право на служителите по трудово правоотношение да получават всички допълнителни възнаграждения, уредени с акт на Министерския съвет и допълнението е за точност. 
23. Изменението и допълнението на разпоредбата на чл. 69, ал. 1 е свързано с необходимостта от конкретизиране на хипотезите и реда за изплащане на тези парични средства.
24. Предложението за изменение и допълнение в чл. 71 се основава на логиката, че тежестта на извършваната дейност на ръководителя на Агенцията и неговите заместници  по обем и съдържание е съпоставима с тежестта на труда на подчинените им държавни служители, което следва да се отрази и на категоризацията. Предложеното допълнение кореспондира с аналогична разпоредба в ЗДАНС, отнасяща се до труда на председателя и заместник–председателите на ДАНС.
25. В чл. 73, ал. 7 от законопроекта се предвижда допълнение по семантични причини,  защото за положения извънреден труд не се плаща винаги половин основна заплата, а възнаграждението се изчислява пропорционално на отработеното време.
Предложеното изменение в чл. 73, ал. 10 цели уеднаквяване на официалните празници и неприсъствените дни за служителите на Агенцията с общо уредените за страната официални празници и неприсъствени дни по Кодекса на труда.
26. В чл. 74 се предлага отмяна на  разпоредбата на ал. 5, защото текстът й е противоречив и поражда практически проблеми. Нормата поставя служителите в неравностойно положение, както едни спрямо други в Агенцията, така и спрямо правоимащите лица извън Агенцията.
27. В чл. 75, ал. 1 отпускът „за две или повече живи деца“ се предлага за отмяна, защото платеният отпуск на държавните служители в ДАР по закон е с десет дни по–дълъг от този в Кодекса на труда, към него се добавят и допълнителни отпуски за прослужено време и ненормирано работно време и социалната  функция на платения отпуск за две или повече деца  не е основание за добавянето му и няма необходимост от него. Допълнителен аргумент е, че държавните служители в ДАР не участват в колективно договаряне, както изисква Кодекса на труда.
28. Изменението, което се предлага в законопроекта, в чл. 77, ал. 2  допълнението цели да разреши комбинирането на символични с парични или непарични награди.
29. Предложените изменения и допълнения на чл. 79 се обосновават  така:
29.1. по т. 3 –добавяне на особената хипотеза, при която служителят излиза  извън рамките на длъжността и упражнява права или изпълнява задължения, които няма;
29.2. по т. 5 – предложението за заличаване  се налага, защото недекларираното обстоятелство ще има за последица друга юридическа санкция – прекратяване на правоотношението по чл.101,ал. 1, т.9, б.“г“. 
29.3. по т. 6 – прецизиране на хипотезата „злоупотреба с права“ - постигането на незаконна цел - в случая „изгодата“ със законни средства.
30. Предложената нова ал. 4 на чл. 80, е необходима за определяне на началния срок на преклузивния срок, в който трябва да се наложи дисциплинарно наказание и се основава на постановката, че преди установяване на нарушителя и нарушението дисциплинарно–наказващият орган не може да бъде обвързан с този срок.
Предложената нова ал. 5 на чл. 80 цели се да се предотврати злоупотреба с право на едностранно прекратяване на служебното правоотношение от служителя с цел избягване на дисциплинарно наказание.
31. Предложените изменения в чл. 81, ал. 1, т. 3 и т. 4 са пряко свързани със заличаването на думата „длъжност“ от съответния член и постановката, че кариерно развитие  е само по стъпалата на ранговете и степените, но не и по длъжности.
32. В чл. 82, ал. 1, т. 3 предлагаме да се добавят думите „с тежки последици“, защото  дисциплинарното уволнение е за тежки нарушения, а легалната дефиниция на „нерегламентирания достъп“ не винаги води до тежки последици. В чл. 82, ал. 1, новата точка 7  предлага законова квалификация като тежко още на едно дисциплинарно нарушение.
33. Мотивите за предложеното изменение и допълнение в чл. 101 са следните:
33. 1.  в чл. 101, ал. 1, т. 4 като основание за прекратяване на служебното правоотношение се съдържа медицинската непригодност, която е свързана с физическото и физиологичното състояние на служителя. Не съществува законова норма, която да позволява на Агенцията да освободи служител, който не отговоря за изискванията за психологическа пригодност. Предлаганото  допълнение на чл. 101, ал. 1, т. 4 цели запълването на тази законова празнота.
33.2. предложението в чл. 101, ал. 1, т. 6 е свързано с обстоятелството, че между страните на всяко договорно правоотношение, включително и това за полагане на труд, могат да се отправят законово уредени предложения и те до приемането им от насрещната страна следва също така да могат да бъдат оттегляни.
33.3. в т. 9, буква б, думата „длъжността“ се заменя със „служебната дейност“ за уеднаквяване  на понятията в текста на закона.
33.4. В чл. 101,  ал. 1, т. 12 се предлага заличаване на оценката за изпълнение на длъжността, защото този текст създава противоречиви тълкувания за същността на оценката – дали е атестационна тя или друга специална оценка. Най-ниската атестационна оценка е самостоятелно основание за прекратяване на отношението. В срока на изпитване преценката на работодателя за прекратяване на правоотношението не следва да е скрепена с отделна оценка и текстът е излишен.
33.5. Предложеното ново основание за прекратяване на служебното правоотношение в чл. 101, ал. 1, т. 16 е свързано с болест, довела до трайна неработоспособност, или по здравни противопоказания. Въвеждането на този текст е необходимо, защото медицинската негодност за заемане на държавна служба в Агенцията може да бъде установено от медицински органи, които не са пряко натоварени с проверка на годността, но които на общо основание и по общия ред извършват лекарска експертиза.  
33.5. предложеното заличаване на ал. 4 е свързано практическата неприложимост на разпоредбата – ако служителят е бил на ръководна длъжност е почти невъзможно да се назначи отново на такава длъжност и по принцип е невъзможно да се пазят длъжности, които да бъдат заети в случаите на „следващо назначаване“.
34. Предложението за заличаване на т. 9 от ал. 1 на чл. 103 е продиктувано от това, че при обективна невъзможност служителят да изпълнява задълженията си е недопустимо, а и в някои от случаите невъзможно служителят да престои един месец на работното си място, докато изтече срокът на предизвестието. Промяната в ал. 2 на чл. 103 произтича от изменението на ал. 1.
35. Предложеното със законопроекта изменение в чл. 104, ал. 1 цели постигане на равнопоставеност между работодателя и служителя при упражняване на правото за едностранно прекратяване на правоотношението и е по аналогия с текста на чл. 103 от закона.
Предложеното в чл. 104, ал. 2 заличаване на думите „и започва да тече от деня, следващ получаването на предизвестието“ цели да се уеднакви броенето на срока по календарен месец в съответствие с правилата на чл. 60 от ГПК и чл. 72 от ЗЗД.
36. Предложението за изменение в чл. 105 е основано на факта, че в тези случаи прекратяването на отношението е неотложно и следва да бъде извършено веднага след узнаването от работодателя.

Предложения за изменение и допълнение на други закони:
1. В Закона за противодействие на тероризма – със законопроекта се предлага чл. 8а да се отмени.
Мотивите са следните:
С чл. 8а от ЗПТ през 2020 г., обн. в  ДВ, бр. 51 е създадено междуведомствено контратерористично звено, разположено в Държавна агенция "Разузнаване". В състава на контратерористичното звено са включени представители на Държавна агенция „Национална сигурност“, Държавна агенция "Разузнаване", Служба "Военно разузнаване" към министъра на отбраната, Министерство на вътрешните работи, Агенция „Митници“ и главния прокурор. С разпоредбата на чл. 8а, ал. 3 от ЗПТ на контратерористичното звено е възложено да подпомага взаимодействието и да осигурява постоянния обмен на информация между органите и структурите, включени в състава му, при осъществяване на превантивните и оперативните дейности, съобразно възложените им със ЗПТ и други нормативни актове функции. С разпоредбата на чл. 8а от ЗПТ на органите и структурите от състава на междуведомственото контратерористично звено не са възложени допълнителни функции.
С разпоредбата на чл. 8а от ЗПТ на органите и структурите от състава на междуведомственото контратерористично звено не са възложени допълнителни функции, извън законоопредлените им, както е посочено и в мотивите към проекта за приемане на тази разпоредба. 
От една страна, диспозитивът на  чл. 8а, ал. 3 от ЗПТ като сърцевина на функционалния статут на междуведомственото контратерористично звено не излиза извън постановките за взаимодействие и обмен на информация, произтичащи от основополагащите норми на Закона за управление и функциониране на системата за защита на националната сигурност /ЗУФСЗНС/. Според текстовете на чл. 3, ал. 5-7 от ЗУФСЗНС, първо, ръководителите на органите и структурите от системата за защита на националната сигурност координират дейността си по защита на националната сигурност, като издават съвместни инструкции, второ, уредени са  формите за взаимодействие съобразно тяхната компетентност и трето - за целите на взаимодействието органите и структурите се информират и съгласуват действията си при постъпване на информация от интерес за дейността на друг орган или структура. В самия ЗПТ, чрез чл. 5, ал. 2, на държавните органи и структури, които осъществяват противодействието на тероризма, е възложено да си взаимодействат и обменят информация. Към тази широта, дори всеобхватност, на основата за взаимодействие и обмен на информация в системата за защита на националната сигурност, устройствените нормативни актове на всеки от органите и структурите, визирани в чл. 8а, ал. 3 от ЗПТ, урежда повторно правата и задълженията им за взаимодействие – чл. 3, ал. 5 от Закона за Държавна агенция „Национална сигурност“, чл. 31 от Закона за Държавна агенция „Разузнаване“, чл. 64, ал. 1 от Закона за военното разузнаване, чл. 3, ал. 1, т. 8 от Закона за Министерство на вътрешните работи и чл. 6 от Устройствения правилник на Агенция „Митници“. 
От друга страна, по силата на действащата правна уредба, прокурорите принадлежат към органите на досъдебното производство на съдебната власт и при конституционния принцип за разделение на властите, отношенията между  главния прокурор, респективно неговия представител, и другите органи и структури в  междуведомственото контратерористично звено, не могат да излязат извън рамките на Закона за съдебната власт /ЗСВ/ и Наказателно–процесуалния кодекс /НПК/. Съществуват императивни норми, които очертават ясно взаимодействието между прокуратурата и органите на изпълнителната власт - според чл. 145, ал. 4 от ЗСВ, държавните органи и длъжностните лица са длъжни да оказват съдействие на прокурора при изпълнение на правомощията му, а според чл. 215 от същия закон, прокурорите при осъществяване на функциите си могат да искат съдействие от всички държавни органи и длъжностни лица, които са длъжни да им го оказват. По отношение на предоставянето на  информация пък е достатъчна разпоредбата на чл. 205 от НПК, която задължава длъжностните лица да уведомят незабавно органа на досъдебното производство, когато узнаят за извършено престъпление от общ характер и да вземат необходимите мерки за запазване на данните за престъплението. До приемането на чл. 8а от ЗПТ, точността, яснотата и пълнотата на цитираните разпоредби не е поставяна под въпрос и не съществуват отрицателни прецеденти от приложението им, а и тази разпоредба не допринася с нищо за развитие на отношенията с органите на досъдебното производство.
Изводът от гореизложеното дотук е, че чл. 8а от ЗПТ не урежда първични и съществени за обществото отношения между участниците в междуведомственото контратерористично звено, които дотогава не са били уредени, както изисква чл. 3, ал. 1 от Закона за нормативните актове, нито възлага нови права и задължения на участниците, с които да се повлияе на взаимодействието между тях и за това изначално е липсвала необходимост от тази разпоредба. 
С чл. 8 от ЗПТ е  уреден Националният контратерористичен център, разположен в Държавна агенция "Национална сигурност", като му е възложено да „предоставя информация в непрекъснат денонощен режим на компетентните органи и структури, необходима за предотвратяване и пресичане на заплахи от тероризъм“. При неизбежната съпоставка с възложеното с чл. 8а от ЗПТ на междуведомственото контратерористично звено, разположено в Държавна агенция "Разузнаване"  -  да „подпомага взаимодействието и осигурява постоянния обмен на информацията между органите и структурите по ал. 2 при осъществяване на превантивните и оперативните дейности съобразно възложените им с този и други нормативни актове функции“, се оказва, че не съществува разлика във функциите на центъра и звеното по отношение на оперирането с информацията,  необходима за предотвратяване и пресичане на заплахи от тероризъм. Дублирането на функциите на Националния контратерористичен център децентрализира функциите по събирането, обработката и анализа на информацията,  свързана с противодействие на  тероризма и създава алтернативни канали за протичане на тази информация. Разпоредбата на  чл. 8а от ЗПТ  създава предпоставки за объркване във вътрешен и международен план при определяне на адресата за предоставяне на предварителна или последваща информация за терористичен акт, а и предизвиква колебание при определяне на източника за пълна и точна информация, свързана с тероризъм. 
От създаването му през месец юни 2020 г. до момента на подготовка на настоящите мотиви междуведомственото контратерористично звено, разположено в Държавна агенция "Разузнаване", няма осъществена дейност и не може да се направи оценка на практическите последици от съществуването му.
Отмяната на чл. 8а от ЗПТ не изисква финансови средства и няма да има разходни отражения в бюджетите на органите и структурите на междуведомственото контратерористично звено и в държавния бюджет като цяло.

2. Мотивите за изменения  и допълнения в Закона за противодействие на корупцията сред лицата, заемащи публични длъжности са: 
2.1. В чл. 5, ал. 1, т. 24 на Закона за противодействие на корупцията сред лицата, заемащи публични длъжности е посочено, че директорите на дирекции в ДАР са лица, заемащи публични длъжности. В българското законодателство и в подзаконовата дейност на изпълнителната власт са положени и се полагат огромни усилия достъпът до данните на служителите на разузнавателното ведомство да е ограничен с оглед уязвимостта им при достъп до тях на външни разузнавателни и контраразузнавателни служби. В асинхрон с тези усилия горецитираната законова разпоредба дава абсолютна публичност на тези данни.
[bookmark: _GoBack]2.2. В § 2, ал. 2 от Допълнителните разпоредби се добавя ново второ изречение, защото общите разпоредби за условията, реда и сроковете за подаване на декларациите са трудно приложими или неприложими спрямо служители, които са на прикритие извън територията на страната. Необходими са специални условия, ред и срок за подаване на декларациите от служители, които са на прикритие извън територията на страната.
III. Цели, които се поставят с приемането на законопроекта 
Цел 1: Формулиране по точен и изчерпателен начин, който не създава предпоставки за стеснително тълкуване, на основните норми на закона, отнасящи се до функциите на Агенцията, свързани с придобиване и предоставяне на разузнавателна информация.
Цел 2: Допълнение на законовите разпоредби относно ръководните органи на ЗДАР – председател и заместник–председател и на контролния орган инспектор, за да се избегнат  практически трудности при прилагането им. 
Цел 3: Уреждане в закона на правомощието на председателя да въвежда допълнителни мерки за сигурност за защита на  класифицирана информация – служебна тайна, както и да взема мерки за защита на оперативния архив и оперативния отчет.
Цел 4: Допълване на институции, чиито информационни фондове Агенцията има право да ползва по начин, непозволяващ разкриване на интереса на Агенцията и при спазване на принципа "необходимост да се знае".
Цел 5: Изменения и допълнения в статута на служителите на Агенцията, включително на председателя и заместник-председателите.
Цел 6: Изменение и допълнение на нормите, отнасящи се до дисциплинарната отговорност на държавните служители на Агенцията, за да се отстранят проблемите, възникващи  при реализирането й и да се отрази натрупаната положителна практика.
Цел 7: Допълване раздела на ЗДАР, уреждащ прекратяване на служебните правоотношения, с основания за прекратяване на служебните правоотношения поради настъпила психологическа непригодност или поради настъпили заболявания, които са несъвместими с изпълнението на служебни задължения. Усъвършенстване на нормите, отнасящи се до процедурите за прекратяване на служебното правоотношение.
Цел 8: Отмяна на чл. 8а от Закона за противодействие на тероризма (ЗПТ), уреждащ контратерористичното звено, разположено в Държавна агенция "Разузнаване", предвид дублирането на дейността му с Националния контратерористичен център, разположен в Държавна агенция "Национална сигурност". 
Цел 9: Защита на данните на директорите на дирекции в ДАР, представляващи класифицирана информация. Специални условия, ред и срок за подаване на декларации по Закона за противодействие на корупцията сред лицата, заемащи публични длъжности от служители, които са на прикритие извън територията на страната.
IV. Очакваните резултати от прилагането на закона са:
Законът за изменение и допълнение на Закона за Държавна агенция „Разузнаване“ ще усъвършенства уредбата на обществени отношения, които се поддават на трайна уредба по точен, ясен и изчерпателен начин, който не създава предпоставки за противоречиво тълкуване.
V. Финансови и други средства, необходими за прилагането на предлаганата правна уредба
За предлаганите законови изменения и допълнения не са необходими финансови или други средства.
VI. Анализ за съответствие с правото на Европейския съюз и други изисквания
Материята е предмет на законодателно уреждане от националното право и актове от правото на ЕС са неотносими към нея.

